MT Il-Ġurnal Uffiċjali tal-Unjoni Ewropea C 173/41

Opinjoni tal-Kumitat Ekonomiku u Soċjali Ewropew dwar “Proposta għal Direttiva tal-Parlament Ewropew u tal-Kunsill li temenda d-Direttiva 2014/59/UE tal-Parlament Ewropew u tal-Kunsill fir-rigward tal-klassifikazzjoni tal-istrumenti ta’ dejn mhux garantiti fil-ġerarkija tal-insolvenza”

[COM(2016) 853 final — 2016/0363 (COD)]

(2017/C 173/08)

Relatur ġenerali: Daniel MAREELS

Konsultazzjoni Kunsill tal-Unjoni Ewropea, 3.1.2017 Parlament Ewropew, 16.1.2017 Bażi legali Artikoli 114 u 304 tat-Trattat dwar il-Funzjonament tal-Unjoni Ewropea Sezzjoni kompetenti Sezzjoni Speċjalizzata għall-Unjoni Ekonomika u Monetarja u l-Koeżjoni Ekonomika u Soċjali Adottata fil-plenarja 22.2.2017 Sessjoni plenarja Nru 523 Riżultat tal-votazzjoni (favur/kontra/astensjonijiet) 169/0/3

1. Konklużjonijiet u rakkomandazzjonijiet

1.1. Il-KESE jilqa’ l-proposta tal-Kummissjoni biex temenda l-BRRD (1) jew, b’mod iktar preċiż, biex tiġi stabbilita klassifikazzjoni nazzjonali armonizzata tal-istrumenti ta’ dejn mhux garantiti fi proċedimenti ta’ insolvenza. Din il-proposta hija parti minn pakkett usa’ ta’ proposti ppubblikati dan l-aħħar għal riforma ulterjuri tal-banek (2). Dan il-pakkett essenzjalment għandu l-għan li jittrasponi t-testi mfassla wara ħidma mwettqa fi ħdan kuntest internazzjonali, bħall-G20, il-Kumitat ta’ Basel u l-Bord tal-Istabbiltà Finanzjarja.

1.2. Għall-KESE, jibqa’ kruċjali li s-sistema bankarja tkun reżiljenti u b’kapitalizzazzjoni tajba bħala prerekwiżit u bażi sabiex tinżamm l-istabbiltà finanzjarja. Fl-istess ħin, fil-każ ta’ kriżi bankarja, huwa essenzjali li fl-ewwel lok isir appell għall-kapital privat tal-azzjonisti u ta’ kredituri bankarji privati oħra (l-hekk imsejħa “rikapitalizzazzjoni interna”), sabiex jiġi evitat l-bżonn li jsir appell għar-riżorsi pubbliċi jew tal-kontribwenti. Għandhom jiġu esklużi wkoll il-pagi u l-benefiċċji tal-pensjoni tal-impjegati.

1.3. Il-KESE jilqa’ l-fatt li l-proposta attwali qiegħda tiġi eskluża mill-pakkett imsemmi hawn fuq (ara punt 1.1) u hija ttrattata b’mod urġenti bħala kwistjoni ta’ prijorità. Fil-fatt, l-iżvilupp reċenti li wassal lill-Istati Membri jilleġislaw individwalment f’dan il-qasam u abbażi tal-interpretazzjoni tagħhom stess, jista’ jagħti lok għal diffikultajiet, pereżempju meta tiġi applikata l-iskema ta’ “rikapitalizzazzjoni interna”. Huwa xieraq li jkun hemm bidla u jiġi abbandunat l-approċċ individwali favur approċċ armonizzat fil-livell tal-UE, sabiex jiġi żgurat li jiġu applikati l-istess regoli tal-BRRD.

1.4. Approċċ armonizzat ser jevita wkoll aktar distorsjonijiet bejn l-Istati Membri u kompetizzjoni mhux mixtieqa fis-suq. Għall-Kumitat, huwa importanti li jinħolqu kundizzjonijiet aktar ekwi bejn l-istituzzjonijiet u l-Istati Membri u jitnaqqsu r-riskji fis-settur finanzjarju.

1.5. Il-Kumitat jilqa’ b’sodisfazzjon il-fatt li l-proposta tikkontribwixxi għar-robustezza tal-mekkaniżmu ta’ riżoluzzjoni u, fl-istess ħin, ittejjeb u tista’ taċċellera l-applikabbiltà operattiva tiegħu.

1.6. Il-Kumitat huwa tal-fehma li għandu jkun hemm skema għall-assorbiment tat-telf għall-banek kollha. F’dan il-kuntest, huwa pożittiv li din il-proposta tikkontribwixxi għall-implimentazzjoni ta’ miżuri speċifiċi għall-banek dinjija ta’ importanza sistemika. Dan ifisser li l-G-SIBs (3) irid ikollhom aktar kapaċità ta’ assorbiment tat-telf li tista’ tiġi attivata f’każ ta’ kriżi, magħrufa bħala TLAC (4). Din il-proposta tikkontribwixxi wkoll għall-implimentazzjoni ta’ sistema ta’ rikapitalizzazzjoni interna għal banek oħra fejn tnaqqas kwalunkwe riskju ta’ dibattitu legali, fejn ikun il-każ.

1.7. Il-Kumitat jilqa’ b’mod pożittiv l-inklużjoni tar-regolament TLAC imsemmi hawn fuq fir-rekwiżiti Ewropej eżistenti għall-banek kollha, l-hekk imsejħa MREL (5), b’tali mod li jippermetti li l-GSIBs kollha jkunu soġġetti għal regoli armonizzati. Barra minn hekk, l-integrazzjoni f’regolament wieħed ser tgħin ukoll biex jitjiebu l-effettività u l-effiċjenza tar-riżoluzzjoni.

1.8. Il-banek għandhom rwol importanti ħafna x’jaqdu biex jiffinanzjaw l-ekonomija, u b’mod partikolari, il-familji u l-SMEs. Għalhekk, l-impatt negattiv potenzjali fuq l-ispejjeż tal-iffinanzjar tal-banek għandu jiġi minimizzat kemm jista’ jkun. Fl-istess ħin, ir-regoli l-ġodda m’għandhomx biss jiffaċilitaw u jestendu kemm jista’ jkun il-ħruġ tal-istrumenti ta’ dejn mhux garantiti ikkonċernati, iżda għandhom ukoll joffru l-akbar ċarezza u ċertezza legali għall-partijiet interessati kollha, inklużi l-investituri. Huwa importanti li dawn isiru mingħajr preġudizzju għar-regoli dwar il-protezzjoni tal-konsumatur u li dawn ir-regoli jiġu applikati fil-prattika.

1.9. L-approċċ propost fejn ir-regoli l-ġodda japplikaw biss għall-ħruġ futur tal-istrumenti tad-dejn ikkonċernati jidher bħala l-aktar għażla realistika u għalhekk jista’ jiġi appoġġjat ukoll.

2. Sfond (6)

2.1. Il-proposta attwali (7) hija parti minn pakkett ta’ ħames proposti leġislattivi ppubblikati dan l-aħħar mill-Kummissjoni (8) dwar ir-regolamentazzjoni tal-banek, u li tibni fuq leġislazzjoni eżistenti f’dan ir-rigward (9). Issa qiegħda titneħħa mill-pakkett u qiegħda tingħata prijorità sabiex tiġi approvata u implimentata malajr kemm jista’ jkun.

2.2. Dan il-pakkett għandu l-għan li jittrasponi testi mfassla wara ħidma fil-Kumitat ta’ Basel dwar is-Superviżjoni Bankarja u l-Bord għall-Istabbiltà Finanzjarja, waqt li jitqiesu r-riżultati tas-“sejħa għall-evidenza” organizzata mill-Kummissjoni, li kellha l-għan li tivvaluta kemm hi effettiva u effiċjenti l-leġislazzjoni bankarja attwali.

2.3. B’mod ġenerali, dan il-pakkett ta’ proposti huwa essenzjalment maħsub biex:

2.3.1. tiżdied ir-reżiljenza tal-istituzzjonijiet finanzjarji tal-UE u titrawwem l-istabbiltà finanzjarja,

2.3.2. titjieb il-kapaċità ta’ self tal-banek sabiex tiġi appoġġjata l-ekonomija fl-Unjoni Ewropea, u

2.3.3. jiġi promoss ir-rwol tal-banek sabiex jinkisbu swieq kapitali Ewropej aktar profondi u aktar likwidi, biex jiġi appoġġjat il-ħolqien ta’ Unjoni tas-Swieq Kapitali.

2.3.4. Fl-istess ħin, nistgħu ngħidu hawnhekk li qed issir ħidma sabiex il-“prinċipju tal-proporzjonalità” jiġi applikat b’mod aktar sofistikat u komprensiv għall-benefiċċju ta’ banek żgħar u/jew mhux kumplessi.

2.4. F’dan il-kuntest, il-proposta preżenti għandha l-għan li tistabbilixxi klassifikazzjoni nazzjonali armonizzata ta’ strumenti ta’ dejn mhux garantiti. Dan huwa importanti għar-riżoluzzjoni ta’ bank fil-kuntest tad-Direttiva BRRD.

2.5. F’każ ta’ riżoluzzjoni bħal din, huwa importanti li t-telf jiġġarrab l-ewwel mill-kapital privat u mhux mill-kontribwenti jew mill-gvernijiet. Dan jinkiseb permezz ta’ “rikapitalizzazzjoni interna”, jiġifieri billi jiġi kkanċellat id-dejn jew jiġi konvertit f’kapital ta’ riskju.

2.6. Għal dan il-għan, il-banek kollha għandu jkollhom livell minimu ta’ fondi proprji u obbligazzjonijiet eliġibbli, jew, fi kliem ieħor, rekwiżiti “MREL”.

2.7. Element ġdid huwa li ntlaħqu ftehimiet internazzjonali dwar rekwiżiti addizzjonali għall-banek dinjija ta’ importanza sistemika (G-SIBs), sabiex tiġi indirizzata l-kwistjoni ta’ “kbar wisq biex ifallu”. Waħda mill-proposti l-oħra imsemmija hawn fuq tal-pakkett ta’ miżuri tipprova tinkorpora preċiżament dan ir-rekwiżit, magħruf bħala “kapaċità totali ta’ assorbiment tat-telf” (TLAC), fis-sistema eżistenti MREL għal dawn il-banek.

2.8. Iż-żewġ obbligi diġà ħeġġu lil għadd ta’ Stati Membri biex jadattaw (10) il-liġijiet tagħhom dwar l-insolvenza fil-livell nazzjonali għall-klassifikazzjoni ta’ ċerti kredituri tal-bank.

2.9. Dan l-aġġustament qiegħed jitwettaq b’modi differenti fl-Istati Membri, li mhuwiex ideali u mhuwiex totalment mixtieq fid-dawl tal-għanijiet stabbiliti. Il-proposta attwali għandha l-għan li tirrimedja dan billi tistabbilixxi skema armonizzata (ara 2.4).

3. Osservazzjonijiet u kummenti

3.1. B’mod ġenerali, il-pakkett ta’ miżuri u din il-proposta għandhom jintlaqgħu. Dawn ikomplu jikkomplementaw u jirfinaw l-isforzi importanti ta’ riforma li saru wara l-kriżi sabiex jissaħħaħ is-settur finanzjarju. Huma jikkontribwixxu wkoll sabiex ikompli jitnaqqas ir-riskju fl-istess settur.

3.2. B’mod ġenerali, il-punt importanti huwa li s-sistema bankarja tkun reżiljenti u kapitalizzata biżżejjed. Dan, min-naħa tiegħu, huwa importanti biex tinżamm l-istabbiltà finanzjarja. L-istabbiltà teħtieġ li, fil-każ ta’ kriżi bankarja, fl-ewwel lok isir appell għall-kapital privat tal-azzjonisti u ta’ kredituri bankarji privati oħra (l-hekk imsejħa “rikapitalizzazzjoni interna”). Dan għandu jevita l-bżonn li jsir rikors għall-riżorsi pubbliċi jew tal-kontribwenti. Barra minn hekk, fi kwalunkwe każ, is-salarji, il-pensjonijiet u benefiċċji fissi oħra tal-ħaddiema jridu jibqgħu salvagwardjati (11).

3.3. L-implimentazzjoni effettiva ta’ dan l-approċċ għandha tapplika għall-banek kollha. F’dan ir-rigward, il-KESE huwa kuntent li qiegħda ssir ħidma wkoll għal regolamentazzjoni aktar b’saħħitha għall-banek dinjija ta’ importanza sistemika (G-SIBs), f’konformità mal-ftehimiet li ntlaħħqu fil-livell tal-G20.

3.4. Huwa pożittiv li din il-proposta tintegra r-regolamentazzjoni TLAC fir-rekwiżiti tal-MREL eżistenti, kif previst fil-BRRD. Dan mhux biss itejjeb l-applikazzjoni tar-regoli eżistenti, iżda fl-istess ħin jitfa’ l-pedament għal sistema armonizzata għall-ikbar banek sinifikanti. Dan imbagħad ser ikollu impatt pożittiv fuq l-applikabbiltà operattiva tal-iskema.

3.5. Minħabba r-rwol importanti ħafna li l-banek jaqdu fil-finanzjament tal-ekonomija, u b’mod partikolari tal-familji u l-SMEs, il-ħruġ ta’ dan it-tip ta’ strumenti għandu jsir taħt kondizzjonijiet tajbin u għandu jkun estiż kemm jista’ jkun. Ir-regolamentazzjoni l-ġdida tgħin tipprovdi ċarezza u ċertezza legali għall-partijiet interessati kollha, inklużi l-investituri. Għandha tingħata wkoll attenzjoni għall-ispejjeż. Ir-regoli l-ġodda għandhom jiminizzaw l-impatt negattiv potenzjali fuq l-ispejjeż tal-iffinanzjar tal-banek.

3.6. Hija ħaġa pożittiva ħafna li għadd ta’ Stati Membri malajr bdew jagħmlu l-aġġustamenti għal-liġijiet nazzjonali dwar l-insolvenza, sabiex jitqiesu l-iżviluppi fil-livell Ewropew u internazzjonali (ara hawn fuq).

3.7. Sfortunatament, dan sar b’modi differenti, u wassal għal differenzi sinifikanti bejn l-Istati Membri. Wassal ukoll għal għadd ta’ effetti mhux mixtieqa, bħal pereżempju l-inċertezza għall-emittenti u l-investituri u t-trattament tagħhom fil-każ li tiġi applikata l-iskema tar-rikapitalizzazzjoni interna. Dan jista’ wkoll ifixkel l-applikazzjoni tad-Direttiva BRRD għall-banek li joperaw f’iktar minn pajjiż wieħed.

3.8. Għall-Kumitat, mhuwiex xieraq li jkun hemm trattament differenti ta’ strumenti ta’ dejn mhux iggarantiti, li barra minn hekk iwassal għal distorsjonijiet bejn l-istituzzjonijiet finanzjarji u l-Istati Membri u jirriżulta f’kompetizzjoni mhux mixtieqa fis-suq.

3.9. Għalhekk hawnhekk hija mixtieqa azzjoni rapida u l-punt mhuwiex biss li l-Istati Membri jitwaqqfu milli jadottaw approċċi individwali, iżda b’mod aktar speċifiku, li jkun hemm progress lejn approċċ armonizzat. Dan mhux biss iwassal għal kundizzjonijiet aktar ekwi bejn l-istituzzjonijiet u l-Istati Membri iżda fl-istess ħin jikkontribwixxi b’mod effettiv għall-ksib tal-għanijiet fundamentali ta’ stabbiltà finanzjarja akbar u tnaqqis tar-riskji fis-settur finanzjarju.

3.10. Ir-regolamentazzjoni l-ġdida ma fiha l-ebda dispożizzjoni dwar il-possibbiltà jew le għal ċerti azzjonisti u investituri li jixtru jew jakkwistaw dawn l-istrumenti ta’ dejn mhux garantiti. Skema bħal din fil-BRRD hija probabbilment inqas adegwata, u barra minn hekk, il-punt importanti huwa li fl-aħħar nett il-protezzjoni tal-konsumatur (12) f’dan is-settur tkun kompletament applikabbli u jkollha l-effett sħiħ tagħha fil-prattika.

3.11. Din l-iskema tapplika biss għall-ħruġ futur u mhux għall-istokk eżistenti. Fl-interess taċ-ċertezza legali u tal-effetti – possibbilment mhux intenzjonati – fuq is-swieq, l-emittenti u l-investituri, dan jidher li huwa approċċ aċċettabbli, għalkemm jista’ jkun hemm ċerti konsegwenzi (temporanjament) għar-regolaturi.

3.12. Fl-aħħar nett, jidher xieraq li jkun hemm data realistika għad-dħul fis-seħħ (13).

Brussell, it-22 ta’ Frar 2017. Il-President tal-Kumitat Ekonomiku u Soċjali Ewropew Georges DASSIS

(1) Skont it-taqsira bl-Ingliż tad-Direttiva: “Bank Recovery and Resolution Directive”. Bil-Malti, id-Direttiva dwar l-Irkupru u r-Riżoluzzjoni tal-Banek (u d-ditti ta’ investiment).

(2) Dan il-pakkett leġislattiv jinkludi, apparti t-test imsemmi hawn fuq, l-emendi għar-Regolament (UE) Nru 575/2013 (ir-Regolament dwar ir-Rekwiżiti ta’ Kapital jew is-CRR (Capital Requirements Regulation)), għad-Direttiva 2013/36/UE (id-Direttiva dwar ir-Rekwiżiti ta’ Kapital jew is-CRD (Capital Requirements Directive)) u għar-Regolament (UE) Nru 806/2014 (ir-Regolament dwar il-Mekkaniżmu Uniku ta’ Riżoluzzjoni jew l-SRMR (Single Resolution Mechanism Regulation)). Għar-referenzi, ara n-noti ta’ qiegħ il-paġna 8 sa 10 hawn taħt. Dwar dawn il-proposti, ara wkoll l-Opinjoni tal-KESE ECO/424 li qed titħejja bħalissa (Frar 2017).

(3) Skont it-taqsira tal-frażi Ingliża “Global Systemically Important Banks”.

(4) Skont it-taqsira tal-frażi Ingliża “Total Loss Absorption Capacity”.

(5) Skont it-taqsira tal-frażi Ingliża “Minimum Requirement for Eligible Liabilities and Own Funds”. Bil-Malti, “ir-rekwiżit minimu għal fondi proprji u obbligazzjonijiet eliġibbli”.

(6) Dan it-test huwa bbażat, fost affarijiet oħra, fuq l-informazzjoni pprovduta mill-Kummissjoni (pereżempju stqarrija għall-istampa u mistoqsijiet u tweġibiet) dwar il-pakkett u l-proposti li qegħdin attwalment jiġu diskussi.

(7) COM(2016) 853 final

(8) Fit-23 ta’ Novembru 2016 Ara http://europa.eu/rapid/press-release_IP-16-3731_mt.htm

(9) Dak il-pakkett jinkludi emendi:

— għar-Regolament dwar ir-Rekwiżiti Kapitali (RRK) u d-Direttiva dwar ir-Rekwiżiti ta’ Kapital (DRK) tal-2013. Dawn jistabbilixxu rekwiżiti prudenzjali għall-istituzzjonijiet ta’ kreditu (banek) u għall-intrapriżi tal-investiment u r-regoli dwar il-governanza u s-superviżjoni;

— għad-Direttiva dwar l-Irkupru u r-Riżoluzzjoni tal-Banek (BRRD) u r-Regolament dwar il-Mekkaniżmu Uniku ta’ Riżoluzzjoni (SRMR) tal-2014. Dawn jinkludu r-regoli dwar l-irkupru u r-riżoluzzjoni ta’ istituzzjonijiet li qed ifallu u jistabbilixxu l-mekkaniżmu uniku ta’ riżoluzzjoni.

(10) Jew qegħdin jagħmlu tali aġġustamenti.

(11) Skont l-Artikolu 44(2)(g)(i) tal-BRRD.

(12) Tista’ ssir referenza għall-iskemi MiFID u MiFID 2. Din tal-aħħar għandha tidħol fis-seħħ fil-bidu tal-2018.

(13) It-testi eżistenti jindikaw l-1 ta’ Lulju 2017. Iżda tqum il-kwistjoni dwar kemm dan huwa fattibbli.